Document ID: 31987D0141

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 23ης Φεβρουαρίου 1987
για τροποποίηση της απόφασης 81/956/ΕΟΚ περί της ισοδυναμίας των σπόρων γεωμήλων προς φύτευση που παράγονται σε τρίτες χώρες
(87/141/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση (1), όπως τροποποιήθηκε τελευταία από την οδηγία 86/215/ΕΟΚ (2), και ιδίως το άρθρο 15 παράγραφος 1,
την πρόταση της Επιτροπής,
Εκτιμώντας:
ότι, μετά την απόφασή του 81/956/ΕΟΚ (3), όπως τροποποιήθηκε τελευταία από την απόφαση 85/478/ΕΟΚ (4), το Συμβούλιο διαπίστωσε ότι οι σπόροι γεωμήλων προς φύτευση που συγκομίζονται και ελέγχονται επίσημα στην Αυστρία, την Ελβετία και την Πολωνία παρέχουν τις ίδιες εγγυήσεις με τους σπόρους γεωμήλων προς φύτευση που συγκομίζονται και ελέγχονται εντός της Κοινότητας·
ότι η διάρκεια ισχύος αυτής της ισοδυναμίας έληξε στις 31 Ιανουαρίου 1984 για την Πολωνία και στις 30 Ιουνίου 1986 για την Αυστρία και την Ελβετία·
ότι αποδείχτηκε ότι εξακολουθούν να πληρούνται οι όροι στους οποίους στηρίχθηκαν αρχικά οι κοινοτικές διαπιστώσεις όσον αφορά τις προδιαγραφές και τις διαδικασίες που εφαρμόζονται στην πιστοποίηση των σπόρων γεωμήλων προς φύτευση·
ότι, ωστόσο, η ισοδυναμία μπορεί να χρησιμοποιηθεί, στην πράξη, μόνον εάν τα γεώμηλα προς σπορά ανταποκρίνονται και στους όρους τους οποίους τα κράτη μέλη οφείλουν ή μπορούν να καθορίζουν δυνάμει της οδηγίας 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (5), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (6)·
ότι, όσον αφορά το θέμα αυτό, διαπιστώθηκε ότι η υπάρχουσα φυτοϋγειονομική κατάσταση στις τρίτες χώρες τις οποίες αφορά η απόφαση 81/956/ΕΟΚ σχετικά με τα Corynebacterium sepedonicum και potato spindle tuber viroid πρέπει να μελετηθεί σε βάθος· ότι η μελέτη αυτή έχει ολοκληρωθεί όσον αφορά την Αυστρία και την Ελβετία· ότι η αξιολόγηση των αποτελεσμάτων της δεν έχει ακόμα καταλήξει σε τελικά συμπεράσματα· ότι, όσον αφορά την Πολωνία, η μελέτη αυτή συνεχίζεται ακόμα· ότι, σε αυτό το στάδιο της αξιολόγησης, τα αποτελέσματα της μελέτης δεν έχουν δείξει ότι υπάρχουν φυτοϋγειονομικά στοιχεία, που να εμποδίζουν μια ανανέωση της ισοδυναμίας για την Αυστρία και την Ελβετία· ότι μια παράταση της ισχύος της ισοδυναμίας για την Πολωνία θα εξακολουθούσε να είναι άνευ αντικειμένου σε αυτή τη φάση·
ότι, εξάλλου, η παρούσα απόφαση δεν αποκλείει την άρση των κοινοτικών διαπιστώσεων ή τη μη παράταση της περιόδου ισχύος τους, εφόσον διαπιστωθεί ότι οι προϋποθέσεις στις οποίες βασίζονται δεν πληρούνται ή δεν πληρούνται πλέον,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 2 της απόφασης 81/956/ΕΟΚ η ημερομηνία «30 Ιουνίου 1986» αντικαθίσταται από την ημερομηνία «30 Ιουνίου 1988».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 23 Φεβρουαρίου 1987.

Labels: 17
5
6